นักลงทุนชะลอซื้อขาย ราคาทองปิดวานนี้ร่วง 7.5 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (8 เม.ย.) เนื่องจากนักลงทุนชะลอการซื้อขายก่อนที่ธนาคารกลางสหรัฐ (FED) จะเปิดเผยรายงานการประชุมประจำเดือนมี.ค. ซึ่งเฟดจะเผยแพร่รายงานดังกล่าวหลังจากที่ตลาดทองคำปิดทำการแล้ว
9 เม.ย. 2558

สำนักข่าวอินโฟเควสท์รารยงานว่า สัญญาทองคำตลาดนิวยอร์กปิดร่วงลงเมื่อคืนนี้ (8 เม.ย.) เนื่องจากนักลงทุนชะลอการซื้อขายก่อนที่ธนาคารกลางสหรัฐ (FED) จะเปิดเผยรายงานการประชุมประจำเดือนมี.ค. ซึ่งเฟดจะเผยแพร่รายงานดังกล่าวหลังจากที่ตลาดทองคำปิดทำการแล้ว
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 7.5 ดอลลาร์ หรือ 0.62% ปิดที่ 1,203.10 ดอลลาร์/ออนซ์, สัญญาโลหะเงินส่งมอบเดือนพ.ค.ลดลง 38.6 เซนต์ ปิดที่ 16.454 ดอลลาร์/ออนซ์, สัญญาพลาตินัมส่งมอบเดือนก.ค.ลดลง 7.6 ดอลลาร์ ปิดที่ 1,166.30 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ร่วงลง 13.30 หรือ 1.7% ปิดที่ 755.70 ดอลลาร์/ออนซ์
สัญญาทองคำปิดตลาดอ่อนแรงลงเนื่องจากนักลงทุนชะลอการซื้อขายก่อนที่จะรับทราบรายงานการประชุมเฟด ซึ่งจะมีการเผยแพร่หลังจากตลาดทองคำปิดทำการแล้ว ขณะที่รายงานระบุว่า สัญญาทองคำร่วงลงอย่างต่อเนื่องในการซื้อขายทางระบบอิเล็กทรอนิก หลังจากรายงานการประชุมประจำเดือนมี.ค.ของเฟดระบุว่า เจ้าหน้าที่เฟดมีความคิดเห็นที่แตกต่างกันอย่างมาก เกี่ยวกับระยะเวลาในการปรับขึ้นอัตราดอกเบี้ย
ทั้งนี้ เจ้าหน้าที่เฟดหลายคนมองว่าเฟดน่าจะปรับขึ้นอัตราดอกเบี้ยในเดือนมิ.ย.ได้ ในขณะที่เจ้าหน้าที่เฟดอีกจำนวนหนึ่งมองว่า การปรับขึ้นอัตราดอกเบี้ยควรจะเกิดขึ้นในช่วงปลายปี แต่ก็ยังมีเจ้าหน้าที่เฟดบางคนมองว่า ภาวะเศรษฐกิจของสหรัฐในเวลานี้ ยังไม่พร้อมที่เฟดจะใช้นโยบายคุมเข้มทางการเงินจนกว่าจะถึงปีหน้า